Șoferița care a produs un accident de circulație în 25 mai în DN 25, în urma căruia o femeie de 72 de ani și-a pierdut viața, este sora campioanei olimpice de gimnastică Gina Gogean. Femeia care a murit era mama sportivei și a șoferiței, care este medic pediatru la Spitalul de Copii din Galaţi.
„Anica Gogean avea 72 de ani și mergea la Galați. La volan se afla fiica ei, Maricica, sora Ginei Gogean. Sora fostei gimnaste a suferit leziuni grave și este internată la un spital din Galați. Este tratată de colegii ei, aceasta fiind medic pediatru la aceeași unitate spitalicească. Tatăl gimnastei, în vârstă de 75 de ani, a primit teribila veste acasă, la Câmpuri”, a scris și site-ul local de știri vrancea24.ro.
Accidentul s-a produs sâmbătă dimineață, pe DN 25, la intrare în comuna Piscu dinspre comuna Tudor Vladimirescu, județul Galați. „Din verificările efectuate de polițiștii din cadrul Serviciului Rutier Galați, s-a stabilit faptul că o femeie în vârstă de 50 de ani, domiciliată în municipiul Galați, în timp ce conducea un autoturism, pe DN 25, având direcția de deplasare dinspre municipiul Tecuci, în zona kilometrului 46, ar fi pătruns pe sensul opus de mers unde ar fi intrat în coliziune cu o autoutilitară prevăzută cu semiremorcă (TIR), care era condusă de un bărbat, de 34 de ani, din localitatea Roman, județul Neamț. În urma impactului, pasagera aflată pe bancheta dreapta față, o femeie în vârstă de 72 de ani, a decedat, iar conducătoarea auto a rămas încarcerată”, a transmis sâmbătă IPJ Galați.
Dan Cristian Ionașcu, purtătorul de cuvânt al ISU Galați, a anunțat că accidentul s-ar fi produs din cauza faptului că Maricica Gogean a adormit la volan. „Conducătorul unui autoturism, o femeie de 49 de ani, care, probabil, a adormit la volan, a pierdut direcția de mers și a intrat într-un autotren”, a declarat Dan Cristian Ionașcu.
Sora fostei gimnaste a suferit leziuni grave și este internată la Spitalul de Urgență Galați. Maricica lucrează ca medic pediatru la Spitalul de Urgență pentru Copii Sf. Ioan din Galați și la o zi după accident a împlinit vârsta de 50 de ani.
Gina Gogean a adunat de-a lungul carierei cinci medalii olimpice la ediţii ale JO, Barcelona 1992 şi Atlanta 1996. La Campionatele Mondiale a strâns 15 distincţii, dintre care nouă de aur, iar la Europene – 10 medalii, dintre care cinci de aur.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro